ঈশ্বরচন্দ্র বিদ্যাসাগরের জন্মবার্ষিকী, বিদ্যাসাগর কলেজে যাচ্ছেন অভিষেক

ওয়েব ডেস্ক: আজ পণ্ডিত ঈশ্বরচন্দ্র বিদ্যাসাগরের (Vidyasagar) ২০৬তম জন্মবার্ষিকী। আবার শহরে পুজো উদ্বোধনে হাজির অমিত শাহ (Amit Shah)। শাহি সফরকে হাতিয়ার করেই কী বিদ্যাসাগর আবেগে শাণ দিচ্ছে তৃণমূল? কারণ আজ বিদ্যাসাগরের জন্মবার্ষিকী উপলক্ষ্যে বিদ্যাসাগর কলেজে যাচ্ছেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। বিদ্যাসাগরের মূর্তিতে মাল্যদান করে শ্রদ্ধা জানাবেন তিনি। আবার আজ দুপুর ১১ টায় কলকাতায় পুজো উদ্বোধন করবেন স্বরাষ্ট্রমন্ত্রী। একই দিনে কলকাতায় দুই দলের নেতৃত্বের এই কর্মসূচি বেশ তাৎপর্যপূর্ণ বলে মনে করা হচ্ছে। কারণ ২০১৯ সালে বঙ্গে শাহের মিছিল চলাকালীনই বিদ্যাসাগর মূর্তি ভাঙচুরের অভিযোগ ওঠে! ভোটের আগে কী সেই স্মৃতি ফের স্মরণ করাতে চাইছে শাসক দল? নজর সেদিকেই।

শুক্রবার কলকাতার দুটি পুজো উদ্বোধন করবেন তিনি। বেলা ১১ টায় বিজেপি কাউন্সিলর সজল ঘোষের পুজো সন্তোষ মিত্র স্কোয়‍্যারের পুজোর উদ্বোধনে যাবেন শাহ। অপারেশন সিঁদুরের সাফল্য তুলে ধরতে সন্তোষ মিত্র স্কোয়‍্যারের পুজোর থিম এবছর এটাই। এক ফাঁকে কালীঘাট মন্দিরে পুজো দিতে যাবেন স্বরাষ্ট্রমন্ত্রী। তারপরেই তিনি পৌঁছে যাবেন EZCC-এর পুজোরও উদ্বোধনে। সফরসঙ্গী হিসেবে থাকবেন কেন্দ্রীয় মন্ত্রী সুকান্ত মজুমদার।

আরও পড়ুন: লাদাখ ‘গণবিক্ষোভে’ সোনমকেই দায়ী করল কেন্দ্র

এদিনই উদ্বোধন শেষ করে বেলা ১২টায় বিমানবন্দরে রওনা দেবেন স্বরাষ্ট্রমন্ত্রী। আবার শুক্রবারই দুপুর ১২:৩০ টা নাগাদ বিদ্যাসাগর কলেজে যাবেন অভিষেক বন্দ্যোপাধ্যায়। বিদ্যাসাগরের মূর্তিতে মাল্যদান করে শ্রদ্ধা জানাবেন তিনি। বিদ্যাসাগর কলেজে অভিষেকের শ্রদ্ধা-কর্মসূচির পর শাহকে নিশানা করবেন তিনি? উসকে দেবেন পুরনো স্মৃতি?

উল্লেখ্য, ২০১৯ সালে ভোটের প্রচারে কলকাতায় অমিত শাহের মিছিল চলাকালীন বিদ্যাসাগর কলেজের সামনে দিয়ে তাঁর রোড-শো যাওয়ার সময় সেই মিছিল থেকে প্ররোচনা দিয়ে দলের কর্মী-সমর্থকদের উত্তেজিত করে হামলা চালানোর অভিযোগ উঠেছিল বিদ্যাসাগর কলেজে। সেই বছর ছিল ২০০ বছরের জন্মবার্ষিকী। ভেঙে গুঁড়িয়ে ফেলা হয়েছিল বিদ্যাসাগরের মূর্তি। রাজ্য রাজনীতি তোলপাড় হয় এই বিষয়কে কেন্দ্র করে।

দেখুন অন্য খবর